# ARSBERETNING 2018.

1. **MEDLEMMERNE:** Vi er i år 75 medlemmer i Torsdagsveteranerne. Det er en tilbagegang på 7 i forhold til sidste år. Vi må se i øjnene, at medlemsantallet i de seneste år har været nedadgående. Vi mister af den ene eller anden grund gamle medlemmer, der har været i vores klub i mange år. Men vi skal være glade for, at vi også i år har fået nye medlemmer, nemlig 7, der har været meget aktive hele sæsonen og har vundet en del rødvin. Vi byder jer hjertelig velkomne i vores klub. Vi håber, at I befinder jer godt og glæder os til at være sammen med jer i mange år.
2. **SPILLET:** Vi husker alle, den fantastiske sommer vi har haft. Aldrig har vi slået så langt og fået så meget rul på fairway. Vejret har bl.a. været medvirkende til, at der hele året har været så høj deltagelse til vores turneringer. Hver gang 40-50 spillere på banen.

Den største glædelige forandring er den rigtig gode deltagelse til vores udebaneturneringer. Igennem en del år her på det seneste har deltagelsen været ret lav, og der har været pres på bestyrelsen bl.a. om at antallet af udebaner skulle sættes ned. Men med 15 i Slagelse, 25 i Virket og 33 i Korsør kan vi konstatere, at deltagelsen er stærkt for opadgående. Det skyldes bl.a. de meget aktive nye medlemmer vi har fået. Det giver grund til optimisme for næste års udebaner, og bestyrelsen kan garantere, at der vil blive nye oplevelser på 3 udebaner.

En anden af de oplevelser, man kan få i vores klub, er tredagesturen. Desværre gik det ikke helt efter den oprindelige plan, da det kom frem, at Lûbker Golfresort gik konkurs omkring nytår. Så måtte vi lave en feberredning, og det bedste vi kunne komme op med, var en tur til Lolland med spil på Maribo og Halstedkloster. Vi var nødt til at vælge en løsning, der ikke var ret langt væk, fordi det var hurtigt klart, at transporten skulle foregå i privatbiler. Deltagerne i turen til Maribo var i øvrigt meget tilfredse med forløbet, men, som I kan se af planen for næste års tur til Sverige, så kommer det til at foregå i bus, og det er helt klart, hvad medlemmerne ønsker.

Det skal lige nævnes, at vi har kåret årets Puttcup mester, Jacob Engelbredt.
3. **Eclectic:** Afviklingen af denne vigtige konkurrence er gået fint i år. I er blevet gode til at indtaste resultaterne og aflevere scorekortene med det samme, så Esben hurtigt kan gøre resultaterne op og føre listerne ajour. Det er lidt usikkert om/hvordan eclectic kan videreføres med indførelsen af Golfbox til næste år – vi venter stadig på nogle udmeldinger fra den store bestyrelse. Vi i bestyrelsen vil under alle omstændigheder komme med initiativer for en gennemgående konkurrence til næste år.
4. **Tilmelding på computer:** Igen i hele denne sæson har vi kun meldt til turnering via computeren. Det er bestyrelsens indtryk, at det går uden problemer. Oplysninger om, hvilke turneringer der skal spilles, kan hele tiden findes på vores hjemmeside og på et opslag på vores tavle i mellemgangen. Men det er et spørgsmål, om ikke tiden er løbet fra dette opslag. Jeg vil derfor gerne høre, om forsamlingen vil være indforstået med, at vi dropper opslaget??
5. **Rydercup:** Igen i år er der spillet Rydercup mod Næstved på deres bane. Til trods for at vi fik tæsk – vi tabte 14-4 – var deltagerne glade for dagen og syntes, at matchen blev afviklet i god stemning og på fair betingelser. Tusind tak til Claus Christensen og Anders Sørensen for at være tovholdere på begivenheden.
6. **Restauranten:** Vi er meget glade med restauranten. Vi har et godt samarbejde med Gitte og hendes personale, og vi taler løbende med dem om om menuer, kvalitet og mængder. Priserne er steget lidt, men jeg har ikke rigtig hørt nogen, der var utilfredse med det, og vi har fået rigtig god og velsmagende mad i rigelige mængder til vores månedsafslutninger. Så vi siger: Tak for mad!!
7. **Tak til alle:** Tak til greenkeeperne fordi de passer så godt på vores bane, selvom det har været svært på grund af den meget tørre sommer. Mange steder er græsset kommet godt igen, men der er stadig mange udtørrede steder på nogle fairways. Det bliver spændende, hvordan banen ser ud til sæsonstart næste forår.

Tak til Kofi fordi der er så pænt og rent overalt.

Tak til Sekretariatet for al den hjælp vi har fået i løbet af året. Med de ændringer, der er annonceret fra den store bestyrelsen, bliver det unægtelig spændende, hvordan næste år kan afvikles, bl.a. med indførelsen af Golfbox.

Tak til bestyrelsen for det gode samarbejde, som vi har, og for det gode humør og positive indstilling I altid har, når vi mødes. Det er ærgerligt, at Claus og John Turka træder ud, men man må sige, at de har aftjent deres værnepligt, og vi er sikre på, at vi får nogle fuldgode kræfter i stedet.

Og til slut tak til alle jer medlemmer. Det er først og fremmest jeres gode humør og venlighed overfor hinanden, der er skyld i den gode stemning, der altid er hos Torsdagsveteranerne.